钦定古今图书集成/明伦汇编/氏族典/第266卷 > 王明
## 钦定古今图书集成/明伦汇编/氏族典/第266卷 > 王明

按《宋史王明传》：“明字如诲，大名成安人。晋天福中，举
进士不第，骁骑将药元福辟为从事。周广顺初，奏署
判官。显德初，元福移镇陕，恃功多骄恣，明以直道规
之，忤其左右，因谢绝之。诣阙上书，求任州县，历清平、
郾城二令。乾德初，举清白有吏干者，召为左拾遗。蜀
平，选知荣州。代归，迁右补阙。会用兵于岭南，选为荆”
湖转运使。开宝三年，大举南征，以明为随军转运使，
供亿不阙。既而贺州未下，明入与主帅计曰：“当急取
之。”诸将犹豫，明乃擐甲胄，率所部堙其堑，直抵城门。
城中惧，纳款，遂据有之，因抵广州。广州平，为本道转运使。俄以潘美为岭南转运使，以明为副。七年，代归。
是岁，将用师南唐，以明为黄州刺史。金陵平，诏明安
抚诸郡。太宗即位，兼领江南诸路转运使。召为谏议
大夫，迁给事中，出知并州。端拱元年，代还，改礼部侍
郎、知真定府。淳化初，归阙，二年，卒。